Bankasýsla ríkisins , sem fer með eignarhluti í fjármálafyrirtækjum fyrir hönd íslenska ríkisins , neitar að gefa upp nákvæmlega hvaða aðila valnefnd lagði til að yrðu skipaðir í bankaráðs Landsbankans og stjórn Íslandsbanka . Ríkið á ríflega 98 prósent eignarhlut í Landsbankanum en allt hlutafé í Íslandsbanka . Forstjóri Bankasýslunnar , Jón Gunnar Jónsson , segir þó að þeir sem tilnefndir voru í stjórnirnar hafi komið frá valnefndinni , eins og lög gera ráð fyrir . Samtals sóttu 221 um að fá að sitja í stjórnum fjármálafyrirtækja sem ríkið á að fullu eða að hluta og er með stjórnarmenn hjá , þegar Bankasýslan auglýsti eftir fólki , 19. mars , samkvæmt svari frá Bankasýslunni við fyrirspurn Kjarnans . Með varamönnum eru átján stjórnarmenn í stærstu bönkunum tveimur , Landbsbankanum og Íslandsbanka . Það eru aðeins um 8,1 prósent af þeim fjölda sem sóttist eftir stjórnarsetu . Má því segja að þau sem valin voru úr þessum stóra hópi séu hin útvöldu í þessu mikilvægu störf , sem stjórnir fjármálafyrirtækja í eigu ríkisins hér á landi eru . Ríkið er nú með yfir 70 prósent markaðshlutdeild á fjármámarkaði . Auglýsing Landsbankinn er stærsta fyrirtæki landsins , sé horft til eiginfjárstöðu , en í lok síðasta árs nam eiginfé bankans ríflega 260 milljörðum króna og hjá Íslandsbanka var það rúmlega 200 milljarðar . Ný valnefnd , sem starfar eftir lögum um Bankasýsluna , var komið á laggirnar tveimur dögum áður en auglýst var eftir stjórnarmönnum , eða 17. mars . „ Með vísan til ákvæðis 7. gr. laga nr. 88 / 2009 um Bankasýslu ríkisins voru eftirtaldir einstaklingar skipaðir í valnefnd með bréfi dags. 11. mars sl . Þau eru , Auður Bjarnadóttir ráðgjafi hjá Capacent , Þórdís Ingadóttir dósent við lagadeild Háskólans í Reykjavík og Sigurður Þórðarson fyrrverandi ríkisendurskoðandi , sem jafnframt er formaður nefndarinnar , “ sagði í frétt um skipan valnefndarinnar á vef Bankasýslunnar . Umsóknarfresturinn til að sækjast eftir stjórnarstörfunum rann út 30. mars . Ljóst er því að valnefndin hefur þurft að hafa hraðar hendur , til að fara í gegnum 221 umsókn , og greina hvaða fólk var best til þess fallið að taka sæti í stjórn Landsbankans og Íslandsbanka . Tæplega tveimur vikum eftir að umsóknarfresturinn rann út , var tilkynnt um hvaða fólk væri í framboði til setu í bankaráði Landsbankans og í stjórn Íslandsbanka . Kjöri bankaráðs Landsbankans var frestað , 14. apríl síðastliðinn , þar sem borgaryfirvöld fóru fram á að Birgir Björn Sigurjónsson , fjármálastjóri Reykjavíkurborgar , myndi draga framboð sitt til setu í bankaráðinu til baka , þar sem slíkt myndi ekki samræmast annasömum störfum fyrir borgina . Birgir Björn gerði það , og fór svo , eftir að kosningu um nýtt bankaráð hafði verið frestað , að nýtt bankaráð var kosið á framhaldsaðalfundi 25. apríl . Bankaráðið skipa Helga Björk Eiríksdóttir , formaður , Berglind Svavarsdóttir , Danielle Pamela Neben , Einar Þór Bjarnason , Hersir Sigurgeirsson , Jón Guðmann Pétursson og Magnús Pétursson . Ný stjórn Íslandsbanka var formlega kosin 19. apríl . Sem aðalmenn voru tilnefnd Friðrik Sophusson , sem formaður , Árni Stefánsson , Anna Þórðardóttir , Auður Finnbogadóttir , Hallgrímur Snorrason , Heiðrún Jónsdóttir og Helga Valfells . Á að tryggja kynjajafnrétti og starfa eftir reglum Samkvæmt fyrrgreindum lögum tilnefnir valnefndin einstaklinga fyrir hönd ríkisins sem rétt hafa til setu í bankaráðum eða stjórnum fyrirtækja á forræði stofnunarinnar . Valnefndin á að tryggja að í bankaráðum og stjórnum fjármálafyrirtækja sitji sem næst jafnmargar konur og karlar . Stjórn Bankasýslu ríkisins óskar hverju sinni formlega eftir tilnefningum valnefndar um stjórnarmenn fyrir stjórnarkjör í hlutaðeigandi bankaráðum eða stjórnum . Samkvæmt lögum um Bankasýsluna þá er það stjórn Bankasýslunnar sem ræður ferðinni , þegar kemur að starfi valnefndarinnar . Stjórn Bankasýslu ríkisins skipa þau Lárus L. Blöndal , stjórnarformaður , Hulda Dóra Styrmisdóttir , varaformaður og Sigurjón Örn Þórsson . Hún setur nefndinni starfsreglur þar sem fram koma þau viðmið sem valnefndin styðst við í mati sínu á hæfni , menntun og reynslu einstaklinga sem til greina koma til setu í bankaráðum eða stjórnum fyrirtækja . Í þessum starfsreglum , sem birtar eru á vef Bankasýslunnar , kemur meðal annars fram að valnefndin skuli í hvert sinn tilnefna til Bankasýslu ríkisins tvo til þrjá einstaklinga fyrir „ hvert sæti sem losnar í stjórnum eða bankaráðum . “ Jón Gunnar Jónsson , forstjóri Bankasýslu ríkisins , segir að eftir þessari leiðsögn frá valnefndinni undir leiðsögn Sigurðar hafi verið farið í þetta skiptið . „ Valnefnd tilnefnir svo 2 - 3 einstaklinga og stjórn Bankasýslunnar velur svo úr þeim tilnefningum þá aðila sem kjörnir verða á aðalfundi viðkomandi fjármálafyrirtækis . Af þeim sökum hafa allir einstaklingar sem valdir hafa verið í stjórnir verið tilnefndir af valnefnd og það var einnig í þetta skipti , “ segir Jón Gunnar . Að minnsta kosti tveir stjórnarmenn þurftu að gera breytingar á störfum sínum , eftir að þau samþykktu að bjóða sig fram í stjórn Íslandsbanka . Heiðrún Jónsdóttir var stjórnarformaður Íslenskra verðbréfa en hefur látið af því starfi og hefur Eiríkur S. Jóhannsson tekið við því . Ekki er heimilt samkvæmt íslenskum lögum að sitja í stjórnum tveggja fjármálafyrirtækja á sama tíma . Lögin um Bankasýslu ríkisins og valnefndina sem tilnefna á einstaklinga til setu í stjórnum , voru upphaflega sett til að tryggja að stjórnmálaflokkar færu ekki pólitískt að handvelja fólk inn í stjórnir bankanna . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .